Foto: Al Jazeera

NEPOZNATA djevojka obišla je više trgovina u visočkoj općini u BiH te platila sva dugovanja kupaca, koja su iznosila više tisuća maraka, ne rekavši ni riječi o tome tko je donator, piše Al Jazeera.

Selma Kovač, zaposlenica male trgovine u Arnautovićima pored Visokog nemalo se iznenadila kad je u dućan ušetala nepoznata djevojka sa specifičnim zahtjevom.

"Blago, tihim glasom, pita me dajemo li robu na "veresiju", imamo li dužnika i čuvenu "teku". Na moje začuđeno 'da' odgovara kako bi željela očistiti sve dugove do trena njenog ulaska u radnju. Kod mene šok i nevjerica. Pitam se jesu li to oni dobri ljudi za koje smo čuli da postoje, ali se ne sreću. Svi su mi osjećaji bili pomiješani, a "sveska" riješena", opisala je svoje čuđenje Selma te dodala kako se radilo o cifri od 4400 KM (oko 16500 kuna).

Tekst se nastavlja ispod oglasa

"Kako sam nekome govorila da više nemaju duga, tako su me gledali u nevjerici. Bilo je suza i zagrljaja od kojih mi se srce cijepalo. Neka ovo bude ogledalo da uvijek treba dijeliti i činiti dobro", dodala je Selma.

Njezinu priču o misterioznoj djevojci "koja plati dugove, uslika teku i produži dalje" potvrdilo je još desetak dućana na prostoru visočke općine koje je Al Jazeera kontaktirala. Od svih su dobili slične odgovore, a neki dućani na izlozima su već istaknuli poruku da je dug sviju riješen.